অনেক সময় অনেক কথাই ওঠে, অনেক জল্পনাই শোনা যায় কিন্তু তার কতটা আর সত্যি হয়। বিগত দু’বছর ধরে শোনা যাচ্ছিল যে নতুন একটি বিনোদন চ্যানেল আসতে চলেছে বাংলায় কিন্তু একবার সেই কথা ওঠে আবার বেশ কয়েক মাসের জন্য হারিয়ে যায়। 

এই বিষয়ে অন্যান্য খবর

জল্পনা নয়, ‘সুখবর’টা সত্যি! একান্ত সাক্ষাৎকারে জানালেন সুদীপা


কিন্তু টেলিপাড়ার বিভিন্ন সূত্রের দাবি, ২০১৯-২০২০ আর্থিক বছরেই আসতে চলেছে নতুন বিনোদন চ্যানেল। একটি নামজাদা দক্ষিণ ভারতীয় এন্টারটেইনমেন্ট নেটওয়র্ক-এর বাংলা বিনোদন চ্যানেল হবে এটি, এমনটাই শোনা যাচ্ছে টেলিপাড়ায়। 
ফিকশন ও নন-ফিকশন দু’ধরনের অনুষ্ঠানই থাকবে কিন্তু প্রথমদিকে ডেইলি সোপেই বেশি ফোকাস থাকবে চ্যানেলের বলে জল্পনা। কলকাতায় ওই চ্যানেলের অফিসও খুলেছে সম্প্রতি এমনটাই বলছে টেলিপাড়ার একাধিক সূত্র। তবে আগামী বছরের ঠিক কোন মাসে নতুন চ্য়ানেল লঞ্চ হবে, সেটা এখনও জানা যায়নি। 
আসলে নতুন বিনোদন চ্যানেল লঞ্চ করার সময়ে সবক’টি ধারাবাহিকের ভাল মতো ব্যাঙ্কিং নিয়ে তবে শুরু হয়। তাই যদি আগামী বছরের এপ্রিল-মে মাসে আনুষ্ঠানিক লঞ্চ হয়, তবে ধারাবাহিকের শ্যুটিং শুরু করতে হবে এই বছরের শেষ থেকে। ইতিমধ্যেই বাংলার বেশ কয়েকটি প্রযোজনা সংস্থার সঙ্গে সেই বিষয়ে কথাবার্তা এগিয়েছে বলে জানা গিয়েছে। এমনকী কোথাও কোথাও অডিশনও শুরু হয়েছে বলে টেলিপাড়া সূত্রের খবর।